Predkladacia správa

Materiál „Správa o plnení rozpočtu Sociálnej poisťovne v roku 2005“ sa predkladá na základe úlohy B.1. uznesenia  vlády  SR  č.  870  z 9. novembra 2005 k správe o makroekonomickom vývoji a vývoji  verejných financií SR za tri štvrťroky 2005 a predikcii vývoja do konca roka.

Predkladaný materiál poskytuje základné informácie o plnení upraveného rozpočtu Sociálnej poisťovne bez vplyvu druhého piliera dôchodkového systému.

Predkladaná správa pozostáva z  troch častí. V prvej časti materiálu sa uvádza bilancia jednotlivých fondov systému sociálneho poistenia. Druhá časť sa zaoberá neplnením príjmov v celom systéme sociálneho poistenia. V tretej časti sa uvádzajú dôvody prekročenia výdavkov v dôchodkovom systéme.

Sociálna poisťovňa poskytla pre vypracovanie predkladanej správy údaje o rozpočte a účtovnej skutočnosti za roky 2004 a 2005.

	Hlavným záverom predkladaného materiálu je konštatovanie, že Sociálna poisťovňa musí zásadným spôsobom skvalitniť rozpočtovací proces tak na strane príjmov, ako aj na strane výdavkov. K tomu je nevyhnutné, aby Sociálna poisťovňa mala k dispozícii predovšetkým kompletnú databázu svojich poistencov.

Predkladaný materiál bol prerokovaný s Ministerstvom financií Slovenskej republiky a Sociálnou poisťovňou.